Vier dood, 12 beseer toe taxi en bus botsFoto: ER24 Vier mense is dood en nog 12 beseer nadat ŉ taxi en ŉ bus Donderdagoggend in Howick, KwaZulu-Natal gebots het. Ineke van Huyssteen, woordvoerder van ER24, het gesê paramedici van ER24 het omstreeks 06:00 by die toneel aangekom. Daar het hulle vier mense aangetref wat in die voorkant van die taxi vasgevang was met nog drie mense wat agter in die taxi gesit het. Paramedici van ŉ ander ambulansdiens was toe reeds besig om ander pasiënte te behandel. “Vier mense is op die toneel dood verklaar terwyl ŉ verdere 12 passasiers geringe tot ernstige beserings opgedoen het,” het Van Huyssteen gesê. Die beseerdes is met ambulanse na ŉ hospitaal geneem. Die oorsaak van die ongeluk word ondersoek.